গান্ধীজির গ্রামীণ স্বশাসন ধারণা বাতিলযোগ্য: কেরালা হাইকোর্ট

ওয়েব ডেস্ক: মহাত্মা গান্ধীর (Mahatma Gandhi) গ্রামীণ স্বশাসন ধারণা বাতিলযোগ্য, শাসন ব্যবস্থা এখন যে জটিল জায়গায় দাঁড়িয়ে, সেখানে এমন ধারণার ঠাঁই নেই বলে মন্তব্য করলেন কেরালা হাইকোর্টের (Kerala High Court) বিচারপতি মহম্মদ মুস্তাক (Justice Mohammad Mushtaq)।

বিচারপতি মুস্তাক জানিয়েছেন, তাঁর নিজস্ব মতামত, গান্ধীজি যেমন গ্রামের ধারণা করেছিলেন, সেই তত্ত্ব বর্তমান সময়ে গ্রহণযোগ্য নয়। শাসন ব্যবস্থায় যে জটিলতা তৈরি হয়েছে, সেখানে এমন তত্ত্ব বাতিলযোগ্য। আগে মানুষের চাহিদা ছিল সামান্য। কিন্তু এখন স্থানীয় কর্তৃপক্ষকে অনেক বৃহৎ চ্যালেঞ্জের মুখোমুখি হতে হয়। নির্মাণ পরিকল্পনাই একটা বৃহৎ চ্যালেঞ্জ। যা বিভিন্ন মামলার গতিপ্রকৃতি থেকে স্পষ্ট। বর্জ্য নিষ্কাশন ও তার ব্যবস্থাপনাও একটা গুরুতর চ্যালেঞ্জ।

আরও পড়ুন: ‘ইন্ডিয়া’র বদলে ভারত নাম দাবি করে দিল্লি হাইকোর্টে মামলা

বিচারপতি আরও বলেন, প্রতিটি পঞ্চায়েতের পক্ষে বর্জ্য ব্যবস্থাপনা করা সম্ভব নয়। এমন ব্যবস্থা জেলা পর্যায়ে হতে পারে। কিন্তু প্রশাসনিক তেমন ব্যবস্থা না থাকায় নিয়মিত এমন সমস্যার মুখোমুখি হতে হচ্ছে। পঞ্চায়েত বা পুরসভা স্তরে নির্বাচিত জনপ্রতিনিধির পক্ষে এই সমস্যার সার্বিক সমাধান করা যথেষ্ট কঠিন। দেশের যে কোনও রাজ্যের বা শহরে। তাই সময়ের চাহিদা মেনে বর্তমান চালু ব্যবস্থার সংশোধন হওয়ার প্রয়োজনীয়তা দেখা দিয়েছে। মনে রাখতে হবে দেশের ১৯৫০ সালের পরিস্থিতি এই ২০২৫ সালে নেই।

উল্লেখ্য, কেরালার আটটি পুরসভার আসন পুনর্বিন্যাস সম্পর্কিত একক বিচারপতির রায়ের বিরুদ্ধে হওয়া আবেদনের শুনানিতে মন্তব্য বিচারপতি মুস্তাক ও বিচারপতি কৃষ্ণ কুমারের ডিভিশন বেঞ্চের।